**Ministru kabineta rīkojuma projekta „Par konkursa „Maksas televīzijas pakalpojuma nodrošināšana zemes apraidē” uzvarētāju” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekta „Par konkursa „Maksas televīzijas pakalpojuma nodrošināšana zemes apraidē” uzvarētāju” (turpmāk – Projekts) mērķis ir atbilstoši Elektronisko plašsaziņas līdzekļu likuma 72.panta piektās daļas regulējumam apstiprināt konkursa kārtībā izraudzīto maksas televīzijas pakalpojumu sniedzēju un tā tiesības nodrošināt pakalpojumu periodā no 2022.gada 1.janvāra līdz 2026.gada 31.decembrim.  Projekts paredz sabiedrību ar ierobežotu atbildību “Tet” (turpmāk – SIA “Tet”) apstiprināt par konkursa uzvarētāju.  Projekts stājas spēkā Oficiālo publikāciju un tiesiskās informācijas likuma noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Elektronisko plašsaziņas līdzekļu likuma 72.panta piektā daļa un Ministru kabineta 2020.gada 13.augusta rīkojuma Nr.429 „Par konkursa „Maksas televīzijas pakalpojuma sniegšana” komisiju un nolikumu” 6.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Elektronisko plašsaziņas līdzekļu likuma 72.panta pirmajā daļā noteiktajam maksas televīzijas pakalpojumu sniedz konkursa kārtībā izraudzīts viens elektroniskais plašsaziņas līdzeklis, kura piedāvāto programmu izplatīšana zemes apraidē ciparformātā notiek, izmantojot valsts akciju sabiedrības „Latvijas Valsts radio un televīzijas centrs” sniegtos pakalpojumus (turpmāk - LVRTC).  Saskaņā ar Elektronisko plašsaziņas līdzekļu likuma 72. panta trešo daļu maksas televīzijas pakalpojuma sniedzēju nosaka Ministru kabineta izveidota starpinstitucionāla komisija, kuras sastāvā iekļauti pārstāvji no Nacionālās elektronisko plašsaziņas līdzekļu padomes, Satiksmes ministrijas, Kultūras ministrijas un Konkurences padomes. Konkursa komisija izveidota ar Ministru kabineta 2020.gada 13.augusta rīkojumu Nr.429 „Par konkursa „Maksas televīzijas pakalpojuma nodrošināšana zemes apraidē” komisiju un nolikumu”.  Ar Ministru kabineta 2020.gada 13.augusta rīkojumu Nr.429 „Par konkursa „Maksas televīzijas pakalpojuma nodrošināšana zemes apraidē” komisiju un nolikumu” apstiprināts arī konkursa „Maksas televīzijas pakalpojuma nodrošināšana zemes apraidē” nolikums. Konkurss izsludināts 2020.gada 21.augustā un tā nolikums publicēts Latvijas Republikas oficiālā izdevuma „Latvijas Vēstnesis” laidienā Nr.161, kā arī Satiksmes ministrijas tīmekļa vietnes sadaļā “Iepirkumi”.  Konkursa komisija konkursa nolikumā noteiktajā termiņā – 2020.gada 25.septembrī saņēma viena pretendenta – SIA „Tet” – iesniegto piedāvājumu. Atbilstoši konkursa nolikuma 26.punktā noteiktajam konkursa komisija iesniegto piedāvājumu izvērtēja četros posmos – piedāvājuma noformējuma pārbaude, pretendentu atlase, tehnisko piedāvājumu atbilstības pārbaude un visizdevīgākā piedāvājuma izvēle. Tehniskā piedāvājuma vērtēšanā tika piesaistīti valsts akciju sabiedrības „Elektroniskie sakari” un LVRTC deleģētie eksperti.  Izvērtējot SIA „Tet” piedāvājumu, konkursa komisija konstatēja, ka piedāvājums sagatavots un noformēts atbilstoši konkursa nolikuma I sadaļā „Prasības attiecībā uz piedāvājuma noformējumu un iesniegšanu” norādītajām noformēšanas prasībām, iesniegtie dokumenti apliecina SIA „Tet” atbilstību konkursa nolikuma II sadaļā „Nosacījumi pretendenta dalībai konkursā un pretendenta atlases dokumenti” noteiktajām kvalifikācijas prasībām pretendentam un SIA „Tet” piedāvājumā ietvertais tehniskais piedāvājums atbilst konkursa nolikuma III sadaļā „Tehniskais piedāvājums” noteiktajām prasībām. Konkursa komisija SIA „Tet” kopā piešķīra 66.33 punktus no 90 iespējamajiem punktiem. Ņemot vērā minēto, konkursa komisija nolēma atzīt SIA „Tet” par konkursa „Maksas televīzijas pakalpojuma nodrošināšana zemes apraidē” uzvarētāju.  Saskaņā ar Elektronisko plašsaziņas līdzekļu likuma 73.panta pirmajā daļā noteikto maksas televīzijas pakalpojumu sniedz atbilstoši šim likumam, konkursa nolikumam un Elektronisko plašsaziņas līdzekļu nozares attīstības nacionālās stratēģijas prasībām.  Konkursa nolikumā ietverts pienākums konkursa uzvarētājam viena mēneša laikā pēc konkursa rezultātu apstiprināšanas Ministru kabinetā saņemt retranslācijas vai retranslācijas un apraides atļauju maksas televīzijas programmas izplatīšanai, kā arī 10 darba dienu laikā pēc Ministru kabineta rīkojuma publicēšanas oficiālajā izdevumā “Latvijas Vēstnesis noslēgt līgumu ar LVRTC par infrastruktūras izmantošanu maksas televīzijas programmu zemes izplatīšanas ciparformātā nodrošināšanai.  Vienlaikus atbilstoši Elektronisko plašsaziņas līdzekļu likuma 73.panta septītajai daļai Nacionālā elektronisko plašsaziņas līdzekļu padome uzrauga maksas televīzijas pakalpojuma sniegšanas atbilstību šā likuma un konkursa nolikuma prasībām. Līdz ar to pakalpojuma sniedzējam visā pakalpojuma sniegšanas periodā ir saistoša konkursa piedāvājumā iekļautā Biznesa plāna pakalpojuma nodrošināšanas stratēģija.  SIA „Tet” piedāvājumā ietvertā pakalpojuma nodrošināšanas stratēģija paredz piedāvāt kvalitatīvu televīzijas programmu saturu ar iespēju izvēlēties programmu klāstu atbilstoši klientu interesēm, nodrošināt papildu iespējas un kvalitatīvu klientu apkalpošanas servisu visā Latvijā. Stratēģijas izpildes nodrošināšana ietver šādus galvenos uzdevumus:   * Piedāvāt klientu interesēm atbilstošu un satura ziņā kvalitatīvu televīzijas programmu sarakstu; * Mērķtiecīgi sadarboties ar raidorganizācijām, lai pēc iespējas vairāk televīzijas programmām nodrošinātu audio valodu izvēli un subtitrus latviešu valodā; * Papildus televīzijas programmu pamata pakai, piedāvāt tematisko papildu paku izvēli; * Piedāvāt mūsdienīgus papildpakalpojumus, pielietojot tehnoloģiju attīstības sniegtās iespējas un ņemot vērā televīzijas skatīšanās ieradumu maiņu sabiedrībā; * Piedāvāt klientiem visas maksas televīzijas pakalpojuma izmantošanai nepieciešamās gala iekārtas un nodrošināt iekārtu pieejamību visā Latvijā; * Virzīt pakalpojuma pārdošanu dažādos pārdošanas kanālos un turpināt attīstīt un uzturēt tirdzniecības vietu pārklājumu visā Latvijā, lai sasniegtu visas iedzīvotāju grupas; * Nodrošināt kvalitatīvu un viegli sasniedzamu klientu apkalpošanu dažādos kanālos atbilstoši klientu vēlmēm; * Piedāvāt dažādu norēķinu iespēju izvēli, piemērotu dažādām iedzīvotāju grupām ar atšķirīgiem ieradumiem un vajadzībām.   Maksa par televīzijas programmu pamatpaku, kādu SIA “Tet” piedāvā piedāvājuma iesniegšanas brīdī, jānodrošina vismaz trīs gadus no pakalpojuma sniegšanas uzsākšanas brīža. Pēdējos divos gados maksa var tikt palielināta ne vairāk kā 20% apmērā. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība netika nodrošināta, jo atbilstoši Elektronisko plašsaziņas līdzekļu likuma 72.panta trešajai daļai maksas televīzijas pakalpojuma sniedzēju nosaka Ministru kabineta izveidota starpinstitucionāla komisija, kuras sastāvā iekļauti pārstāvji no Nacionālās elektronisko plašsaziņas līdzekļu padomes, Satiksmes ministrijas, Kultūras ministrijas un Konkurences padomes. Komisijas nolikumu apstiprina Ministru kabinets, bet minētā likuma panta piektā daļa nosaka, ka konkursa rezultātu apstiprina ar Ministru kabineta rīkojumu. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Saskaņā ar konkursa komisijas nolikuma 19.punktu, kas apstiprināts ar Ministru kabineta 2020.gada 13.augusta rīkojumu Nr.429 „Par konkursa „Maksas televīzijas pakalpojuma sniegšana” komisiju un nolikumu”, konkursa komisija savā darbībā ievēro Informācijas atklātības likumu, savukārt saskaņā ar konkursa komisijas nolikuma 28.punktu konkursa komisija pieņem lēmumu par konkursa uzvarētāju un iesniedz to Satiksmes ministrijā. Satiksmes ministrs lēmumu iesniedz apstiprināšanai Ministru kabinetā. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Nacionālā elektronisko plašsaziņas līdzekļu padome, LVRTC, SIA “Tet”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāre I.Stepanova